**ראיון עם אהוד זיו 15/1/2020**

**מראיין: אלי צמח**

**עריכה: גילה זיו ותמי חייט שפירא**

ילדות במוצא, מוצא בזמן מלחמת העצמאות

מוצא עילית קמה בתור מושב עובדים בדצמבר 1933. היא המשיכה את המושבה מוצא שהיתה קיימת שנים רבות קודם לכן. מאותו יום המושבה מוצא נקראה מוצא תחתית, היום אנחנו חוזרים לשם הכללי – מוצא לכל הישוב.

במשך יותר משנה התארגנה קבוצת אנשים, כולם בעלי מקצוע בתחום הבנייה – בנאים, סתתים, טייחים - שעבדו בירושלים והיו מאורגנים בהסתדרות והרוח החיה מטעמה היה אברהם הרצפלד. הכינו להם כ-20 בתים, כל אחד מהמתישבים קיבל בית, שירותים בחוץ, מבנה ללול מבנה לרפת. הבית עמד על חלקה בת שניים וחצי דונם עם אפשרות להגדלה (שלא יצאה אל הפועל). הישוב החדש נבנה בין בית ההבראה ארזה למוצא תחתית, כלומר הם באו למקום מיושב צמוד לארזה ונושק לבתים ששייכים למוצא תחתית שונים.

מאז ומתמיד גרו במוצא אנשים מעדות שונות בעלי דעות שונות, אורח חיים ואמונות שונות ואין אחד המפריע לאחר. כשמוצא עילית נוסדה היא הוגדרה כמושב עובדים שיתופי והיום היא יישוב קהילתי.

מבין המייסדים אני רוצה לציין משפחה אחת שביתם עמד ברחוב הראשונים. הייתה זו משפחת גולדשטיין - פזי, אברהם וחיה פזי הורים לשלושה ילדים (שרה נחום ושושנה), באו לגור כאן ובנו משק חקלאי, לול ורפת, וחיו פה תקופה מסוימת.

אני מזכיר את המשפחה הזו כיוון שחיה הייתה דודה שלי, אחות של אמא שלי. בשנת 1940 ההורים שלי (שפרה ומנחם עם אילנה בתם בת השש) הגיעו למוצא, בהתחלה הם שכרו צריף שהיה כאן בסוף רחוב הראשונים ואח"כ שכרו את הבית במקום שהיום הוא רחוב הראשונים 15. ביתו של אמציה כהן, בנם של מייסדי מוצא תחתית שעבר לקריית חיים, אמציה היה נהג אגד ואחרי זמן מה צרף אליו את אחיו דוד. הורי ואחותי גרו בבית שלו שלוש שנים. ב 1942 אני נולדתי בבית ההוא.

נחום, הבן של משפחת פזי שהיה תלמיד בבית ספר תיכון החליט שאין במוצא עילית מספיק חקלאות, ושכנע את משפחתו לעבור למושב חקלאי "אמיתי" - לכפר יחזקאל שבעמק יזרעאל. הוא למד ביגור, הם עברו לעמק, השאירו את הבית עוד כמה שנים, וב-1945 אנחנו עברנו לגור לתקופת בינים בבית שלהם. ההורים שלי קנו חצי מהמגרש של משפחת פזי ושם בנו את בייתם בו אנחנו חיים עד היום הזה. הבית שאני גר בו נבנה ב 1946-7, הוא היה מוכן שנה לפני מלחמת השחרור.

כשפרצה מלחמת השחרור הייתי בן 6 ועל התקופה הזאת אספר מנקודת המבט של אז.

במוצא עילית ניתן חינוך מלא מהגן ועד כתה ח' של בית ספר היסודי. אני הייתי בגן אצל גננת ששמה בתיה ואח"כ אצל גננת ששמה מרים. יצא לי לפגוש את בתיה לפני 10 שנים במקרה כשהגיעה עם משפחתה לראות את הגן שבו עבדה בצעירותה. מרים הייתה הגננת של הגן ושל כיתה א'. כל הכיתות בבית הספר היו רב גילאיות כיוון שבכל מחזור היו 3-4 ילדים. המנהל היה יהודה כהנא (\* היה ערב לזכרו ואפשר למצוא את התיעוד בארכיון). כיתה א' למדה יחד עם הגן, היינו שלושה ילדים בכיתה א': אביבה זלצמן, נורית תפוחי ואני.

רוב היום היינו עם ילדי הגן מלבד שעות לימוד מיוחדות. מרים הגננת והמורה לימדה אותנו קרוא וכתוב, וקראנו הרבה, כתבנו הרבה וכך התקדמנו בלימודים.

המבנה של הגן קיים עד היום ומשמש לאותו תפקיד זה המבנה שבין הספריה וארזה. בית ספר היה ליד הגן ולמדו בו כיתות ב' עד ח'. המבנה של בית הספר היום הוא הבית של משפחת עיני - רמה עיני.

דרך ההוראה של המורה מרים היה ללמד אותנו לקרוא ולכתוב בכתב ובדפוס, ולכתוב יפה בלי שגיאות ולכן היא הטילה עלינו משימה לכתוב יומן.

את היומן שלי התחלתי לכתוב בחודש שבט תש"ח – פברואר 1948. המלחמה התחילה קצת קודם, אחרי 29 בנובמבר 1947, אז כבר היו יריות על הישוב. האנגלים עוד הסתובבו פה. היומן הזה מסתיים בשלושה באפריל, 1948 ממש עם תחילת הקרב הגדול על הקסטל.

מה היה בתקופה הזו במוצא? הגברים והנשים של מוצא היו חברים פעילים בארגון ההגנה ואליהם הצטרפו מגויסים מירושלים. הדברים האלה מתוארים יפה בספר של מאיר ברוזה, אני רק אתאר את מה שקרה איתנו מהתחלת תקופת היריות ועד הפינוי של הנשים והילדים לירושלים שהיה ב 6 באפריל, בעיצומו של הקרב על הקסטל. רוב הגברים נשארו בישוב ולא התפנו.

בתחילת המלחמה הקרבות היו מאוד ספורדיים, והיו בעיקר בגלל השיירות שעברו לירושלים. יום אחד בחודש מרץ היה יום קרב, יום קרב אמיתי והיו המון המון חילופי יריות בין הערבים של קולוניה ובינינו. מי שאייש את העמדות היו הגברים של מוצא וחלק מהנשים, הייתה תגבורת מירושלים, וגם נערים בני שש עשרה מהישוב השתתפו בקרב הזה.

בקרב הזה נהרג יצחק תפוחי. אחת העמדות הקדמיות הייתה בחצר של משפחת צמח, שהבית שלהם היה רק בבנייה ועוד לא הושלם, ואחד האנשים שהיה בכוח התגבורת היה דתי - כנראה תלמיד ישיבה – נפצע מכדור והיה צריך לפנות אותו. אני זוכר, (והייתי כבר בן שש), שהאמבולנס מגיע לרחוב שלנו, מרחק של 20 מטר מרחוב הראשונים, מתמקם ואז מתחילות הרבה צעקות, והסיבה הייתה שיצחק תפוחי, שהיה ממפקדי ההגנה במוצא, הגיע למקום כדי לפקד על פינוי הפצוע, נהרג מכדור שהגיע מצלף או כדור שהגיע בטעות - ממרחק של 400 מטר (מההר של קולוניה מהמקום שהישיבה של מבשרת היום). בבית שלנו, יחד איתנו, הייתה השכנה שלו, מרסל זלצמן, והיא נכנסה להיסטריה - השכן שלה נהרג ממש לנגד עיניה. ביום הקרב הזה נפצע גם רמי להבי שהיה בן 16. הקרבות נמשכו, הכוחות הערבים התארגנו להתקפות על היישובים היהודיים ובהגנה תכננו את מבצע נחשון – פתיחת הדרך לירושלים מחולדה ועד הקסטל.

בשניים באפריל כוח של הפלמ"ח כבש את הקסטל, התארגנו כוחות מקולוניה יחד עם כוחות עיראקיים ועלו לכבוש את מוצא. ואני זוכר עד עכשיו את הקריאות שלהם, שמתקרבים אלינו הביתה - הם הגיעו עד מרחק של 100 מטר מהבית שלנו, "עליהום, עליהום" מתקרבים וצועקים ויורים. הם כבשו את "משק ילדים", שהיה בחלק המזרחי של מוצא. התקדמו עד הבית של סבירסקי שהיה ברחוב מעלה הארז והחזיקו בבתים האלו עוד כמה ימים. אלה שהגיעו קרוב לבית שלנו נסוגו - הודות לבחור בשם אליהו – הבן של אברהם הנגר - הוא היה בן שמונה עשרה, שהיה בעמדה קרובה וירה ביעילות וכנראה פגע בחלק מהם, ולכן הם נסוגו. בעקבות האירועים האלה הוחלט לפנות את הנשים והילדים ממוצא. בחמישה באפריל עברו בין הבתים והעבירו את הנשים והילדים לארזה. ארזה הייתה מקום יותר ממוסד שבו ישבו יותר כוחות, והמקום היה יותר מבוצר, אנחנו ישנו שם לילה ולמחרת לקחו אותנו במשורינים לירושלים. כל אחד פנה למשפחה שלו, או למקום שמצא לו. אנחנו הלכנו למשפחה שלנו ברחוב אגריפס פינת השוק, פינת מחנה יהודה. נשארנו שם במשך חודשיים - שכרנו דירה באותו בניין. בכל אותו זמן חלק גדול מהגברים של מוצא עילית נשארו במוצא. היה לנו לול ואבא שלי נשאר לטפל בו. גם לאנשים אחרים היו לולים, ולפחות בארבע חמש משפחות נשארו הגברים לטפל בלולים.

הפינוי שלנו היה בתקופה שהקרבות היו בעיצומם. הקסטל הותקף בין השבעה לשמונה באפריל - קרתה טעות מאוד גדולה של הערבים ונהרג המפקד שלהם עבדול קדר חוסייני. הקסטל נכבש על ידי הערבים שחילצו את גופתו של עבדול קדר חוסני בלילה שלאחר מכן בקרב עקוב מדם אבל הם נטשו את הקסטל בדרכם ללויה של מפקדם והפלמ"ח השתלט מחדש על הכפר. הקסטל נשאר בידיים שלנו וזה ממש לא היה מובן מאליו. אחרי כיבוש הקסטל הכניסו למוצא מחלקה של הפלמ"ח שהחזיקה את היישוב, קצת עברה בין הבתים וקצת לקחה צרכי אוכל מהבתים, קצת דברים אחרים.

שאלה: לפני שפינו אתכם, אתה היית פה ילד בן שש, אתה זוכר שהסתובבת בין העמדות, אנשים שפגשת בעמדות או שזה היה אסור?

מרכז הפעילות הצבאית של מוצא, הנשקייה, הייתה בארזה, במבנה קטן שאח"כ הפך לבית כנסת ואח"כ הרסו אותו. היו שם נוטרים מאנשי מוצא, ואבא שלי היה אחד הנוטרים, הוא היה נשק ויצא לי לעלות אליו כמה פעמים ואפילו לגעת ברובים. היו רובים איטלקיים ורובים אנגלים והיה גם מקלע אחד - מקלע לואיס גאן עם מחסנית עגולה עם 40 כדורים.

זה היה המקלע היחיד שהיה בין ירושלים לבין הרטוב. כל פעם שהיה ליווי שיירות וכל פעם שהיה צורך ב שמירה על המחצבה שעל הקסטל היו לוקחים את המקלע בטנדר שהיו נוסעים בו. היו מעט מאוד רובים.

הנקודה שאני רוצה להדגיש היא העובדה שמוצא לא נעזבה אפילו לא ליום אחד. אנחנו חיינו בעיר חודשיים, התקופה הייתה תקופת מצור, פגזים נפלו על העיר כולל קרוב מאוד למקום שאנחנו היינו בו, מים זורמים לא היו. אנשים היו הולכים לקחת מים מבורות אגירה. תחנת איסוף המים שלנו הייתה בחצר בית הספר כי"ח, היה מקרה שפגז נפל קרוב מאוד ואדם אחד נהרג. יום ולילה נפלו פגזים על ירושלים - תקופה לא הכי נעימה. וברגע שהיה קצת שקט, בהפוגה שהייתה ביוני חזרנו הבייתה - חזרנו ארבע משפחות: פסח, רוטשטיין, שלומקוביץ ואנחנו. לימים כשעשו את רישום תעודות הזהות ועברו משפחה משפחה קיבלנו מספרים עוקבים, רוטשטיין היו לפנינו, ופסח אחרינו זה ממש אותו מספר, בהבדל של הספרות האחרונות.

מאוד לא מצא חן בעיני קאוקג'י כל העניין של הקסטל. קאוקג'י היה אחד מראשי הכוחות - שהתקיף את משמר העמק - וכשעבדל קדר אל חוסייני נהרג הוא הוריד כוחות שלו לנביא סמואל כולל תותחי 25 ליטראות, הוא הפנה חלק מההפגזות למוצא, ופגע בארזה ובכמה בתים שקרובים לארזה ומבנה בית הספר נהרס. ז"א מערכת החינוך של מוצא כבר לא הייתה.

בירושלים היינו בחודשיים האחרונים של שנת הלימודים. היה צריך להחליט מה עושים עם הילדים, אחותי אילנה הייתה בכיתה ט' והיו עוד עשרות ילדים שהיו צריכים לחזור ללמוד. הכניסו אותנו לבית החינוך על שם ארלוזורוב, למדנו במשמרת שנייה. השתלבנו יחד עם ילדים מהעיר ומרמת רחל. המנהל היה משולם הלוי (הוא היה אב שכול, הבן שלו נפל עם חיילי הל"ה) קיבלנו יחס טוב. עם תחילת שנת הלימודים החדשה היינו כבר במוצא ועלתה השאלה איך מגיעים לבית הספר, אני הייתי בכיתה ב', היו הסעות בטנדר של מוצא ובאוטובוסים - ולכל זה לא ניכנס. מה שהיה חשוב לי להדגיש זה שמוצא לא ניטשה במלחמה, אבל כן נפגעה מהבחינה שחלק מהתושבים עזב אותה אחרי המלחמה. מתוך 25 משפחות שהיו במוצא עילית אולי עשר לא חזרו, ונשארו בתים ריקים. ואז החל החילוף הראשון של תושבים במוצא, הרבה מאוד מוותיקי מוצא עילית היום הם כאלה שבאו אחרי מלחמת השחרור מכל מיני מקומות בארץ, ואפילו מחו"ל. הבתים נשארו ריקים לפני שהם אוישו פעם שנייה, סיפור מעניין הוא הגעתם של עולים מיגוסלביה שהשתכנו פה למשך כמה חודשים בבתים הריקים. היה צריך לשקם את הישוב הזה מההתחלה והיה קשה מאוד. אם לפני מלמת השחרור היה קשה לקיים חקלאות והרבה אנשים מצאו להם עבודות נוספות, הרי החל ממלחמת השחרור כמעט כל האנשים חוץ משלוש ארבע משפחות מצאו להם עבודה בעיר. האופי של היישוב השתנה בהתאם. לפני המלחמה היו שתי רפתות, אחרי המלחמה נשארה אחת. אחרי המלחמה נשארו לולים אבל יותר קטנים בתור משק עזר - ורוב האנשים התפרנסו מעבודה בעיר או בארזה. היישוב שינה את האופי שלו, בלי לשנות את הכותרת ממושב עובדים שיתופי (שלא היה שייך לתנועת המושבים, ולא היה שייך לשום תנועה) ליישוב קהילתי, בלי לקרוא לו בשם הזה. האגודה פורקה בשנות השישים. ההורים שלנו התכנסו החליטו לפרק את האגודה - למעשה הם עשו מה שעושים היום כל המושבים וכל הקיבוצים - עוברים להיות יישוב קהילתי.

שאלה: אשמח לשמוע על החוויה שלך בתור ילד:

החוויה שאני יכול לספר זה שהייתי חלק מחברה רב גילאית, ולא הייתה שום בעיה לקלוט ילדים שבאו אחרי מלחמת השחרור, או כאלה שלא למדו לפני כן במערכת הלמודים איתנו - הם השתלבו בקלות ושמרנו על צורה כזו של מערכת רב גילאית כל השנים, קיבלנו סיוע מההורים. הצטרפנו לתנועת נוער - התנועה המאוחדת, שני המדריכים הראשונים היו מבני מוצא - חגי כהן ודודו תרזה. את דודו תרזה אני אזכיר בהמשך, כיוון שבתקופת הסיפוח של מוצא שלא יצא לפועל, הוא היה יושב ראש הוועד. אחריהם היו מדריכים שבאו מירושלים.

המאבק נגד סיפוח מוצא עילית לירושלים (1992)

ירושלים בלחץ של גידול, היא עיר די מבוקשת ואפשר להרוויח הרבה כספים בבנייה של שטחים בנויים חדשים. יש פרדוקס בארץ שכמעט כל הקרקעות שייכות לרשות מקרקעי ישראל, ורשות מקרקעי ישראל היא הספסר הגדול ביותר שיש בארץ. היא מחויבת למכור את הקרקע במחירים גבוהים, לכן כל פעם משחררת אדמות בכמות קטנה והמחירים הולכים ועולים תמיד, וכמובן זאת הכנסה נהדרת למדינה. יש כמה מקומות שיש בהם אדמות פרטיות, במקרים כאלה יש אפשרות להתפתחות תחרותית שלא מכוונת רק על ידי הממשלה אבל גם זה לא קורה כי עדיין הרשות למקרקעי ישראל היא הדומיננטית בשטח. דוגמא בולטת נמצא במרכז ירושלים. יש שם הרבה אדמות פרטיות, ברחוב יפו, קינג ג'ורג' כל האזור הזה. ואם מסתכלים על ההתפתחות של העיר כולל בתים גבוהים, נראה בניה ישנה ונמוכה, שתי קומות, ארבע קומות, בקושי. יושבים שם אנשים בעלי הון ובעלי הקרקעות ומחכים שיתנו להם לבנות שלושים קומות בשטחים שלהם, ובינתיים מרכז העיר לא נראה כמו מרכז של עיר מודרנית. בו בזמן המנהל מוצא שטחים חדשים ומצליח לבנות במעגלים החיצוניים של העיר. אחרי מלחמת ששת הימים התווספו הגבעה הצרפתית, רמת אשכול, תלפיות מזרח, נווה יעקב וגילה, ובסך הכל הם הכפילו את העיר ואפילו יותר. בהמשך העיר חיפשה מקום להתפתח הלאה והחליטו שהגיע הזמן להתפשט מערבה. יש כמה סיבות שזה לא צריך להיות: ראשית הנושא של פגיעה בשטחים פתוחים. כל עיר זקוקה מאד לכך שיהיו לה שטחים פתוחים בקרבת מקום, גם מבחינה אקולוגית וגם מבחינת איכות החיים היום יום יומית של התושב - לראות רק קירות בטון זה דבר אחד ולראות גם חורשה ולדעת שהיא קיימת זה דבר שני. בנוסף, ברגע שאתה מפזר את העיר במעגלים חיצוניים אתה מאבד חלק גדול מהציבור שלך. אנשים יפסיקו לגור במרכז העיר. קיימת עוד סכנה שאם יבנו שכונות מאוד גדולות במערב העיר, יהיו אנשים שגרים היום במזרח העיר וישפרו דיור בשכונות החדשות, ובמקומם תבוא אוכלוסייה יותר חלשה.

הצורך בהרחבת העיר עבר דרך משרד הפנים, שהקים ועדת גבולות. ועדת חיים קוברסקי (שהיה מנכ"ל משרד הפנים) בסוף שנות ה-80 התחלת שנות ה-90. המשימה שלה הייתה לבדוק אם אפשר להרחיב את גבולות ירושלים מערבה ולכלול בתוכה גם את מבשרת, את עמק הארזים את רכס לבן את הר חרת, על מנת לבנות בשלב ראשון עשרים אלף יחידות דיור ואח"כ להמשיך עם רשת כבישים חזקה וההרחבות נוספות. הוועדה הזו התכנסה ושמעה עדויות מכל מי שרק צריך, נציגי כל היישובים היו, אני חושב, נגד והרבה גופים כמו החברה להגנת הטבע היו נגד, המועצה לשימור אתרים, אדם טבע ודין. החלטת הוועדה הייתה שצריך לספח את מבשרת ואת מוצא לירושלים. אנחנו מדברים על שנת 92. ההחלטה לא מחייבת את שר הפנים, אבל היא נותנת לו את האפשרות לעשות את זה, ונכנסו שיקולים פוליטיים כמובן. למשל, החליטו לספח את האדמות, המטעים של רמת רחל, ורמת רחל אמרה "בבקשה", עם פיצוי מתאים אפשר להרוויח יותר טוב מאשר מגידול תפוחי עץ. יישובים כמו אורה, עמינדב ובית זית פנו לתנועת המושבים וקיבלו פטור מכל מסקנה פוגעת בוועדת קוברסקי, ונשארו מבשרת ומוצא עילית. בראש מועצת מבשרת עמד אלי מויאל, שהיה מקושר מאוד מבחינה פוליטית, ושר הפנים החליט שבינתיים לא מספחים את מבשרת.

יום אחד אנחנו מתבשרים שלדרעי היה יום הולדת, והוא החליט לתת מתנה לטדי קולק ראש עירית ירושלים את מוצא עילית, ומוצא עילית מסופחת לירושלים. אנחנו היינו בדילמה מאוד קשה. הדילמה לא הייתה אם כן או לא, כי אנחנו כמובן היינו נגד, אלא איך אנחנו מתארגנים לקראת ההתנגדות. הכוח המניע בכל הפעילות הזאת בעיריית ירושלים היה טדי קולק, ואיתו עוזי וקסלר שהיה אז אחראי על הרשות לפיתוח ירושלים, וכמובן מנהל מקרקעי ישראל - היום זה הרשות. התייעצנו עם המועצה שלנו מטה יהודה - ראינו שהם היו מאוד חלשים והבנו שאנחנו צריכים להתארגן בעצמנו.

ניהלנו מלחמה במשך שנה שהמהלך הראשון שלה היה הגשה של פניה לבג"ץ נגד ההחלטה הזאת. קיבלנו שמות של עורכי דין, ובחרנו בעו"ד ששמו רנאטו יארק - אדם ממולח, חכם, ישר, לא משלה אף אחד - הולך ועובד, נתן לנו אפשרות לפעול. אז החלטנו לעבוד בשני כיוונים: כיוון אחד דרך הבג"ץ וכיוון שני מבחינה ציבורית. והלכנו להיפגש עם… מי זה הלכנו?! עשרה חמישה עשר איש מפה ממוצא. אולי אני אזכיר חלק מהם אח"כ, הקדשנו המון זמן לדברים האלה. אחד מהם היה ביניום גדליהו, שהיום לא גר במוצא, הוא היצע לקחת מישהו, מישהו שמקושר טוב לממסד הפולטי ושיכול לארגן לנו פגישות עם חברי כנסת עם שרים עם אנשים בעירייה וכו'. והוא הציע לפנות אל איריס שביל, שארגנה בצורה מאוד שקטה ועניינית פגישות עם עשרות חברי כנסת, וגם עם אנשים שהם נגדנו - כמו עם עוזי וקסלר, שאמר לנו "תראו אין לכם שום סיכוי, ההחלטה הזו זה כמו כדור של תותח שנמצא כבר באוויר והולך לנחיתה, אי אפשר להחזיר אותו חזרה" - אפשר!

החלטנו לאסוף חומר - מדוע מוצא עילית מיוחדת מדוע חשוב שהיא תישאר כישוב במועצה האזורית מטה יהודה. עוד בזמן ועדת קוברסקי בדקנו מה קורה ליישוב או דמוי יישוב דומה לנו, מבחינת הארנונה שהוא משלם והשירותים שהוא מקבל, והשווינו את עצמנו לרמת מוצא שהיא שכונה השייכת לירושלים. מספר דומה של תושבים, בתים בודדים, משלמים כמעט פי שניים יותר ארנונה מאיתנו ולא מקבלים מהעירייה כמעט כלום, בדומה למה שאנחנו קיבלנו ממטה יהודה. בדקנו את הנושא שהכי חשוב להורים, וזה חינוך, לנו היה אז בית ספר - עין הרים - שהוא היה טוב והיה לנו מה להגיד שם. בית ספר שאנחנו עזרנו להקים ב-1978, ורמת מוצא בחרו ללמוד בעין הרים. זאת אומרת ירושלים לא הייתה יכולה לספק להם חינוך בצורה טובה, אלא דווקא מטה יהודה היה יכול לספק להם את החינוך. בכל קנה מידה שבדקנו ממים וחשמל, תאורת רחוב וכבישים, היה יתרון קל לנו ובתשלום יותר נמוך. זאת אומרת שהיינו צריכים להיות, בתחילה מבשרת ואח"כ גם אנחנו, מקור כספי לעיריית ירושלים שמבחינה כלכלית יש לה שתי אוכלוסיות חלשות וצריך לחזק אותן. אספנו וסיכמנו את כל הדברים האלה וקיבלנו סיוע מהרבה גופים: מהחברה להגנת הטבע - לא כל כך הרבה, מהמועצה לשימור אתרים - הרבה יותר. קיבלנו סיוע מחברי מועצה בירושלים - הייתה שם חברת מועצה בשם שרה קמינקר, והיא הגישה שאילתא לטדי קולק, מדוע הוא רוצה לספח את מוצא עילית. הוא ענה לה, לא בעל פה אלא בכתב, וזה היה טוב מאוד, מדוע? כי ברגע שהוא ענה, וקיבלנו את עשרת הסעיפים שהוא קבע שהם הסיבה לסיפוח מוצא, יכולנו לתת תשובה לגבי כל קביעה ותביעה שלו. אנחנו מגיעים עם הבקשה שלנו לדיון בבית המשפט העליון. שלושה שופטים: שמגר, מצא, וברק - והם מקשיבים. עורך הדין שלנו, רנאטו יאראק הוא אדם שמקשיבים לו בבית המשפט העליון. אני פגשתי אותו בעוד מקרים ומקשיבים לו בקשב רב, הוא גם לא מביא דברים שלא היו ולא נבראו, אלא דברים כהווייתם. והוא אמר לנו תראו, בית משפט העליון לא מחפש צדק ערטילאי, הוא מחפש מה כתוב בחוק, ומה מחייב החוק לעשות. ובמקרה שלנו החוק כותב שאחרי שהוועדה החליטה מה שהחליטה, שר הפנים מחליט. אז למעשה אם שר הפנים היה בא ואומר "אני מחליט וזהו", וזה מה שהוא אמר למעשה אין כמעט מה לעשות, אתה יכול לבקש להתחשב, "אולי תשמע אותנו". וזה מה שרנאטו יאראק מצא, הוא מצא שיש עוד סעיף, יש עוד חוק, שקובע שאם מעורבת מועצה אזורית בשינוי גבולות מוניציפלים אז אפשר לעשות את השינוי בצורה הרבה יותר מהירה, מאשר וועדה. התהליך הוא ששר הפנים שולח למועצה האזורית הודעה שהוא רוצה לשנות את גבולותיה במקרה שלנו לספח את מוצא עילית לירושלים - המועצה צריכה תוך שלושה שבועות להעביר ליישוב את ההודעה הזאת, ליישוב יש שלושה שבועות להתארגן ולענות, הוא מעביר את תשובתו חזרה למועצה, למועצה יש עוד פעם שלושה שבועות להחליט מה היא עושה עם זה ומעבירה את החלטתה למשרד הפנים ואז שר הפנים מחליט. אז למעשה זה אפילו מהלך דרקוני, אבל זה נותן פתח למחשבה שנייה, וזה מה שביקש העו"ד שלנו, רנאטו יאראק. בית המשפט אמר, "אני לא רוצה לקבוע איזה חוק קובע עבורכם, אנחנו מוכנים להמליץ שתהיה מחשבה שנייה".

אני לא בטוח שאנשי מוצא זוכרים את הפעולה הזאת, אבל זו הייתה פעולה דרמטית כי אנחנו שייכים למטה יהודה וטוב לנו איפה שאנחנו נמצאים. אם היינו שכונת קצה בירושלים היינו במקום אחר לגמרי, אחר לגמרי.

אז אנחנו נמצאים במצב שבית המשפט מציע למשרד הפנים לשקול מחדש. נציג משרד הפנים אומר "תראו אני לא יכול להחליט אני צריך לשאול את דרעי", איפה דרעי? דרעי בסיור בצפון. אין טלפונים ניידים כמו היום, אבל היה טלפון שאפשר למצוא אותו, ולקח שעה או משהו כזה, הוא עלה על הקו ואמר אני "אני מוכן לקבל את זה" לקחת את התהליך השני ולדון מחדש. אני יכול להגיד לך, הסוף טוב.

השופטים כתבו בפסק הדין בפירוש שהדיון המחודש יעשה בלב נקי ובנפש חפצה.

מה שנשאר לנו זה לנצל את הזמן עד ששר הפנים יפנה למועצה ולהכין את כל התשובה שלנו. עבדנו מאוד קשה חודשיים או שלושה, כולל מפות, כולל נימוקים, כולל איזכור ארז הרצל מצד אחד ובית הכנסת העתיק מצד שני, ובעיקר הקהילה שקיימת בישוב והחשיבות שלה לגבי בית ספר. בנינו את התשובה בצורה מסודרת. ואז אנחנו מקבלים הודעה מהמועצה האזורית, למרות שאנחנו ביקשנו מהם "אל תחכו שלושה שבועות כדי להודיע לנו" - והם מודיעים לנו "קיבלנו לפני שלושה שבועות הודעה" אנחנו מכירים אותם. הכנו את החומר ואז הגשנו את התשובה שלנו למועצה. מכירים את המועצה, דאגנו שהם יעכבו את התשובה ולכן שלחנו את התשובה אישית ידנית למשרד הפנים, דילגנו על המועצה. ואז נקבעה פגישה עם דרעי לישיבה הדרמטית אתו. המשתתפים בישיבה היו אנשים ממשרד הפנים וממוצא לפי הפרוטוקול שנשמר אצלנו:

סיכום מישיבה שהתקיימה אצל שר הפנים מיום כ"ה בטבט התשנ"ג, 18 לינואר 1993 בנושא שימוע נציגי מוצא עילית בדבר הסיפוח לירושלים. משתתפים הרב אריה דרעי, עמרם קלעג'י, אלי סויסה, העוזרים של השר יצחק כהן אבנר כהן, וממוצא היו: דודו תרזה, שהיה יו"ר הוועד, ביניום גדליהו, איתן טל, ענת רבינס, יוסי פנחס, שבתאי מזרחי, מתתיהו פלד. (אני לא הייתי, לארי לסטר שהיה מאוד פעיל בעניין הזה גם לא היה והיו עוד אנשים שעזרו ולא היו בפגישה). החברים ממוצא מנמקים את העמדה שלנו ונצטט שני קטעים:

שבתאי מזרחי: באנו להביע בפני כבוד השר את חרדתנו מעצם המחשבה שגורל זה עלול לרדת עלינו. אנו מבקשים לשכנע את כבוד השר שיתחשב בנו ושייתן דעתו לכך שסבי הראשון הקים את הישוב הראשון מחוץ לחומות. כאדם דתי, הקים את בית הכנסת הראשון והעתיק ביישוב, ומכאן סיפקו מוצרי חלב ובשר כשר לתושביה היהודים של ירושלים אשר הייתה במצב קשה. יצאתי מזועזע מפגישה עם מנכ"ל הרשות לפיתוח ירושלים אשר הבהיר לי כי אנחנו רק קו דמיוני ואין להשיב את הגזירה. נדהמתי להיווכח כי ההיסטוריה בת 75 שנה וחיים שלווים של 220 משפחות ייעלמו במחי יד אחת. לכן אנו פונים אל כבוד השר בידיעה כמה הנך רגיש לצורכי הציבור ומבקשים כי תשאיר אותנו כיישוב עצמאי בתחום הגדר שלנו.

גם מתי פלד הוסיף דברים.

כבוד השר, שאל "אם תינתן לכם האפשרות לבחור בין סיפוח לירושלים ולמבשרת, במה תעדיפו?" וכן מה יהיה גורל היישוב אם בעתיד תסופח מבשרת לירושלים.

נציגי מוצא (אני חושב שרוב אנשי מוצא עילית לא יודעים את התשובה הזאת, והיא תשובה חשובה, והיא הוכיחה את עצמה למרות שיש אנשים שהיו אומרים שהיא הייתה ותרנית מידי) - ענו שחד משמעית מעדיפים להסתפח למבשרת, כיוון שכך נוכל לשמור על הצביון הכפרי, חברתי, קהילתי המיוחד. אם בעתיד תסופח מבשרת לירושלים, באופן טבעי, יש לספח גם את מוצא עילית הנמצאת בדרך למבשרת ולא להתנגד (זאת אומרת אנחנו אמרנו משהו מתפשר, אבל אנחנו מדברים על מה שהיה לפני 25 שנה, ומי צדק?!)

השר: העניין מוצה. על ממונה המחוז להכין מפות חדשות תוך סיפוח אדמות שמסביב לגדר היישוב לירושלים. המשבצת של מוצא עילית תישאר ככל האפשר במטה יהודה ומבלי לפגוע במחלף מוצא.

אחרי ההחלטה שלח ראש הוועד –דודו תרזה - מכתב תודה לדרעי, על-מנת לקבל את התשובה בכתב.

תשובתו של אבנר כהן, עוזר השר, מספר חודשים אחרי הישיבה:

הנני מאשר בתודה וברכה קבלת מכתב התודה שלך לגבי החלטת השר להשאיר את היישוב מוצא עילית כיישוב עצמאי במסגרת המועצה האזורית מטה יהודה. אכן כבוד השר התחשב בדעת התושבים במוצא עילית, כיישוב בעל ייחודיות משלו וכי יש להשאירו כיישוב עצמאי ולא לספחו לירושלים. הנני מצרף בזה פרוטוקול מהישיבה עצמה שהתקיימה בינואר. שאו ברכה נאמנה להצלחה במעשי ידיכם.

אין הרבה מקומות שסיפחו אותם ויצאו מזה. אנחנו עשינו את זה, ואני חושב שהמהלך כולו והתוצאות חשובות מאוד.

כמה שנים אח"כ 6-7 שנים הייתה יום הולדת תשעים למורה שלי לביולוגיה דבורה גרץ, באו תלמידים שלה, ביניהם מאיר שלו, אהרון ברק ואלישבע אשתו, וישבתי לידם, וברק שאל אותי, "מה היה אחרי ההחלטה שלנו בבג"ץ?"

אמרתי, החליטו באמת לא לספח אותנו לירושלים ובתנאי שאם יספחו את מבשרת יספחו גם אותנו. הוא אמר, "זה מה שרצינו".

אז יצא טוב.